Video Momentul în care o tânără este surprinsă cu un buchet de flori chiar de tatăl ei, poliţist în Suceava. Bărbatul o oprise pe Bianca în trafic
Pentru mulţi români, ziua de 8 Martie este despre Mama! Cea mai importantă femeie din lume! Definiţia iubirii supreme! Toţii copiii din lume au avut astăzi o misiune importantă, de a le arăta celor care le-au dat viaţă cât de mult le preţuiesc.
"Mami, te iubesc, mami, din toată inimioara mea". În ochii copiilor, vezi iubirea. În ai mamelor, vezi infinitul. Este legătura supremă, sărbătorită an de an, de 8 Martie. Fiecare copil a pregătit câte o surpriză pentru cea mai dragă fiinţă din lume. Educatoarele le-au fost complici.
Cadouri pentru mame, de 8 Martie, Ziua Femeii
"Copiii le-au pregătit poezii, cântecele, daruri pe care le vor oferi la sfârşitul zilei, dar şi o activitate în care mămicile sunt integrate pentru a fi copii încă o dată, alături de copii lor", spune Alexandra Teodorescu, educatoare.
Ziua a fost şi mai specială pentru mama lui Bety. Fetiţa a apărut pe lume în urmă cu şase ani, chiar de Ziua Mamei.
- Reporter: Tu ai fost cadoul lui mami de 8 Martie, că este ziua ta astăzi?
- Bety: Da.
- Reporter: Aţi devenit mamă de Ziua Mamei.
- Mama lui Bety: Exact.
- Reporter: Cum v-aţi simţit la serbare?
- Mama lui Bety: Frumos, emoţionată puţin şi fericită.
Nu doar mamele au primit surprize astăzi, ci şi doamnele educatoare şi profesoare din toată ţara. La florării a fost forfotă mare de dimineaţă. Pe lângă elevi, şi domnii s-au grăbit să cumpere flori pentru femeile importante din viaţa lor.
Bianca, oprită în trafic cu flori chiar de tatăl ei
În Suceava, poliţiştii rutieri au făcut surprize şoferiţelor. Momentul a fost foarte emoţionant pentru Bianca, o tânără care a venit în oraş să-şi surprindă mama şi a fost oprită în trafic chiar de tatăl ei, pentru a-i oferi o floare: "Serviciu uşor. Pa".
8 Martie este o zi specială şi pentru Observator. Este ziua care ne aminteşte de colega noastră, Iuliana Gătej, şi de campania ei de suflet - Infinit pentru Mama. Iuliana ne veghează acum de sus, dar a lăsat pe pământ mii de semne ale iubirii, în cele mai lungi scrisori scrise de elevi pentru mame.